Правилник о наградама Друштва новинара Косова и Метохије (УНС-а на Косову)

Члан 1.

Новинарске награде (Награде) се додељују за најбоља новинарска остварења у три категорије:

1. Награда за телевизијско новинарство „Живојин Челић“ (може бити награђен и сниматељски рад)

2. Награда за новинарство на радију „Раде Томић“

3. Награда за новинарство у штампи „Милисав Милић“ (обухвата и онлајн медијске садржаје, агенцијско новинарство, као и фотографију)

У све три категорије (телевизија, радио и штампа) равноправно се може кандидовати и уређивање.

За сваку категорију (врсту медија) додељује се по једна награда. У равноправној конкуренцији за Награде су сви облици новинарског изражавања (жанрови) у свакој појединачној категорији као и уређивање медија, камера и фотографија.

Члан 2.

Право на Награде имају сви чланови УНС-а који раде на Косову односно чији се новинарски рад са којим конкуришу за признање односи на теме/догађаје у вези са Косовом.

За Награде могу бити кандидовани и аутори који нису чланови УНС-а, а чији се новинарски рад односи на Косово.

Сваки аутор може конкурисати само са једним медијским садржајем у свакој категорији. У случају да истог аутора кандидује више предлагача жири одређује који ће предлог ући у конкуренцију.

Члан 3.

Награде се састојe од дипломе и лаптоп рачунара за сваку од три категорије.

Члан 4.

Награде се додељују сваке године до 31. јануара текуће за претходну годину.

Члан 5.

Извршни одбор УНС-а на Косову бира од три члана жирија за све три Награде. Већину чланова жирија чине чланови УНС-а.  
Изабрани чланови жирија бирају председника из свог састава.

Мандат жирија траје од избора на седници Извршног одбора УНС-а на Косову до уручења Награда.

Члан 6.

Одлуке жирија су пуноважне ако за њих гласа већина чланова жирија.  
Жири одлучује јавним гласањем. Жири може да одлучи и да гласање буде тајно. Одлука о додељеним наградама садржи и писано образложење.

Члан 7.

Члан жирија не може бити кандидован за Награду.  
Неспојиво је чланство у Извршном одбору УНС-а на Косову и другим органима скупштине УНС-а са кандидовањем за Награде.

Члан 8.

Право предлагања за Награде имају сва тела и облици рада УНС-а на Косову као и појединци без обзира да ли су чланови УНС-а

Члан 9.

По завршетку рада жири подноси Извршном одбору извештај о раду.

Овај Правилник ступа на снагу даном усвајања на седници Извршног одбора УНС-а на Косову.

У Грачаници,

05.11.2024.

Председница ИО УНС-а на Косову

Ивана Вановац

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_